

Province of the

EASTERN CAPE

EDUCATION

**DIRECTORATE SENIOR CURRICULUM MANAGEMENT (SEN-FET)**

**HOME SCHOOLING: NOTES**

**INYIBIBA: J.J.R JOLOBE**

|  |  |  |  |  |
| --- | --- | --- | --- | --- |
|  | 1. Ndayibona izifihla 2. Enqaben’ ezixhotyeni, 3. Ngaphakathi kwamalwalwa 4. Amabini, iqaqambile. 5. Hayi, obobuhle! 6. Izityalo ezithile 7. Zaye zimi zijikele; 8. Yayiphakamisa leyo 9. Ntloko yayo imhlophe-mthubi, 10. NjengeTshawekazi. 11. Yema ithe zole cwaka, 12. Leyo ndebe ibukhephu. 13. Yayimsulwa kolo hlanga 14. Lwayo, im’ iyimfezeko, 15. Inyibiba entle. 16. Loo magqabi asixwexwe 17. Achokozwe busiliva, 18. Aphuphuma kukuphila, 19. Ayekratsha ngemveliso 20. Yobo bomi bawo. |  |  | 1. Kwanothuli oluphantsi, 2. Nokhulan’ olukufuphi, 3. Lwema ngathi luyanqula 4. Loo nzwakazi yasezindle- 5. Inyibiba entle. 6. Yayibonwe ngala mehlo, 7. Yathokoza intliziyo; 8. Kwakho ukufudumala 9. Endingekuchazi mhlana 10. Ndabona loo nzwakazi. 11. Ndev’izisebezo 12. Emazants’ obume bam. 13. Zindityel’ ukuthi yeyam, 14. Phofu ingeyiy’ ubuhle 15. Bonk’obunjengayo. 16. Wa! Nzwakazi yezixhobo, 17. Tshawekazi lasezindle, 18. Obo buhle bulubisi; 19. Ndithabathekile bubo. 20. Wa! Nyibiba umhle! |

**Uhlobo/udidi lombongo**

* + Ngumbongo nkcazo kuba imbongi isichazela ngobuhle bentyantyambo inyibiba.

**Inkcazelo ngenyibiba**

* + Yintyatyambo entle ebumhlophe bumthubi indubulo yayo ekhula phakathi kwamatye ezixhotyeni/ emigxobhozweni.

**Intsingiselo yamagama angaqhelekanga kulo mbongo**

|  |  |  |
| --- | --- | --- |
| **Isigama** | **Intsingiselo eqhelekileyo** | **Intsingiselo efihlakeleyo/ enzulu.** |
| Enqabeni ezixhotyeni | Indawo efihlakeleyo. Indawo ezinamatye amakhulu endle. | Indawo enzulu engafikelelekiyo ngokulula. Ubunzima nobulukhuni bemeko ekhula phantsi kwayo le nyibiba |
| Ilwalwa | Lilitye elomeleleyo elisemlanjeni apho kuhamba amanzi phezu kwalo. | Indawo ekungelula ukuba kungakhula isityalo esibuhle buyincamisa mxhelo kuyo. |
| Njengetshawekazi | Inkosazana enobukhosi. | Ukucikizeka, inzwakazi |
| Zole cwaka | Ukuthula | Isidima nesithozela sobukhosi. |
| Ndebe  Ikhephu | Isixhobo esibonakalisa/ esimele udumo.  Yimo yezulu ebangwa liqondo eliphantsi kakhulu lengqele. Mhlophe qhwa. | Ibonakalisa ubumbalasane bale ntyatyambo.  Yayisulungekile, ingenasiphako nokubukeka. |
| Iyimfezeko | Igqibelele. | Sixelelwa ngobuhle obungakrokrisiyo. |
| Achokozwe busiliva. | Amachaphaza enziwe ngenjongo yokuhombisa. | Kuqaqanjiswe ubuhle benyibiba. Abonisa ukubengezela nobucwebe-cwebe. |
| Aphuphuma | Ukugcwala ngokugqithisileyo. | Inobomi obugqibeleleyo. |
| Ayekratsha | Kukuzidla. | Ibonakalisa ukuqhayisa ngobuhle bayo. |
| Luyanqula | Ukukhonza/ ukugoba phantsi komntu/ into | Indalo yanga iyayibusa le ntyatyambo. |
| Yathokoza | Ukuvuya | Ukuvuseleleka kweemvakalelo zolonwabo ngenxa yochulumanco. |
| Zindityel’ | zindixelela | Iimvakalelo ezimqhubele ekubeni abe nemibono, eve nezinto ezimsebezela yedwa. |
| Bulubisi | Ubumhlophe bobunyulu | Ubuhle obunyulu obugqibeleleyo. |
| Ndithabathekile | Ukuthimbeka | Ukuwexuleka kwengqondo nokuthi swii bubuhle bale nyibiba. |

**Umxholo walo mbongo**:

Ungobuhle benyibiba imbongi eyathi yayibona/ungenzwakazi awathi uJobela wayibona.

**Umongo wesitanza ngasinye:**

|  |  |
| --- | --- |
| **Isitanza** | **Umongo /ingcamango ephambili yesitanza** |
| Isitanza 1  Kwimiqolo 1-5 | Yindawo eyayibona kuyo imbongi le nyibiba, phakathi kwamalwalwa, ukutsho oko kwindawo efihlakeleyo nekungelula ukufikelela kuyo. Kuvela nenkangeleko yayo, ubuhle bayo. |
| Isitanza 2  Kwimiqolo 6-10 | Kukuvelela kwenyibiba phakathi kwezinye izityalo, okwenziwa bubume bayo ngokokwakheka, nokuqaqamba kwayo ngokobuhle. |
| Isitanza 3  Kwimiqolo 11-15 | Sisithomo sayo, nobunyulu bayo ngenxa yebala layo elikhanya bumhlophe. Kugxininiswa ubuhle bayo xa ithelekiswa nezo zityalo yayiphakathi kwazo. Imbongi incoma ubuhle obugqibeleleyo abungenasiphako. |
| Isitanza 4  Kwimiqolo 15-20 | Imbongi isinika inkangeleko yale ntyatyambo, ubukhulu bamagqabi ayo ngokobubanzi, ukukhazimla kwawo. Oko kubonisa impilo noko ikhula kwizixhobo. |
| Isitanza 5  Kwimiqolo 21-35 | Luvakalelo eyabanalo imbongi oludalwa kukuthabatheka bubuhle bale ntyatyambo. Ide yangathi nendalo ngokwayo, njengaye ithabathekile, iyayinqula le ntyatyambo. Imbongi ithinjwe bubuhle bale ntyatyambo loo mini, waxhwileka umxhelo wayo, yaziva iyithanda ngokugqithiseleyo, ichukunyiswa bubuhle obo bayo. Yaziva iyinqwenela, iyifuna. |
| Isitanza 6  Kwimiqolo 36-40 | Ivuma ngokuphandle ukuthabatheka kwayo yile ntyatyambo, de iyikhahlele, iyibone yongamile phakathi kwezinye iintyatyambo ezikhoyo, nakobayo ubomi. |

**Intsingiselo engundoqo/yentsusa: -**

* Ubuhle bentyantyambo

**Intsingiselo efihlakeleyo:**

* Ukusolwa kukaJolobe yinzwakazi awayibonayo

**Imfundiso:**

* Masibe neliso elibukhali lothando kwindalo
* Into enexabiso uyakwazi ukuyifumana ekungcoleni/kwindawo engacingelekanga.
* Idayimane iyafumaneka eluthulini

**Umoya wembongi**

* Ngumoya wovuyo/wokuchwayita/wokonwaba kuba incoma ubuhle obugqibeleleyo benyibiba isebenzisa esi sigama:

“Hayi obo buhle”; “iyimfezeko” “Yathokoza”.

**Imifanekiso ngqondweni:**

* Umfanekiso ngqondweni ochumileyo kulo mbongo ngumfanekiso ngqondweni weliso. Imizekelo:

“Phakathi kwamalwalwa amabini”

“Loo magqabi asixwexwe achokozwe busiliva”

“Ntloko yayo imhlophe mthubi” – uqaqambisa ubuhle

**Isakhiwo sangaphakathi**:

* Sifumaneka ngokutolikwa kwesihloko, umqolo, nombongo uwonke.
* Mawufundwe wonke umbongo kabini nakathathu umqolo ngomqolo ngesitanza, de uqonde intsingiselo yomqolo neyesitanza Sisonke, ziyokukukhuphela ekuqondeni umongo nomxholo.
* Xa ukhonjwe kwisitanza, bonakalisa ukuba uyayiqonda intsingiselo yesitanza sonke, hayi eyomqolo omnye.
* Xa kuthethwa ngesakhiwo sangaphakathi kuqukwa: isigama, izafobe, isimbo, iimpawu zobhalo, izixhobo zesandi nazo zonke izikrweqe zohlalutyo egalele ngazo imbongi ukudidiyela umbongo wayo.

**Isakhiwo sangaphandle:**

* Unezitanza ezisixhenxe.
* Izitanza zokuqala ezine nesesixhenxe zinemiqolo emihlanu.
* Isitanza sesihlanu sinemiqolo elithoba.
* Isitanza sesithandathu sinemiqolo emithandathu.
* Isitanza sokuqala imiqolo mine yokuqala inamagama ama-2 kanti umqolo wesi-5 unamagama ama-3.
* Isitanza sesibini umqolo woku-1 nowesi-3 unamagama ama-2, owesibini unamagama amathathu, owesi-4 unamagama ama-4 ukuze owesi-5 umqolo ubenegama eli-1.
* Isitanza sesithathu umqolo woku-1 unamagama ama-4 ukuze umqolo wesi-2,3, nowesi-4 ubenamagama ama-3 ze umqolo we-5 ube namagama ama-2.
* Isitanza sesi-4 umqolo woku-1 nowesi-5 amagama ma-3, kumqolo wesi-2,3 nowesi-4 unamagama ama-2.
* Isitanza sesi-5 umqolo woku1,2, 5,7, 8 ,9 amagama ma-2, owesi-3,4 nowesi- 6 amagama ma-3.
* Isitanza sesi-6 umqolo woku-1 nowesi-3, 4,5 amagama ma-3 ukuze owesi-2, nowe-6 ibe namagama ama-2.
* Isitanza sesi-7, imiqolo yoku-1, 3, 5 inamagama ama-3 ukuze owesi-2 nowesi-4 abe mabini amagama